jkorsvik/nowiki_second_scrape_merged huggingface dataset:
Arboretum Norr

Arboretum Norr er et arboret like ved Baggböleforsen, et stryk i Umeälven, cirka 8 kilometer vest for Umeå sentrum i Sverige. Arboretet, som er anlagt øst for elva, utbrer seg over 0,2 kvadratkilometer. Trær opprinnelig fra ulike verdensdeler er plantet i skråningene som fører ned mot elvebredden. I området vokser mer enn 1 600 forskjellige planter og av disse stammer 280 arter fra land på den nordlige halvkule. Virksomheten har til formål blant annet å undersøke hvilke arter som egner seg på Umeås breddegrader.
På initiativ av den danske arborist Carl-Gustaf Thøgersen ble Arboretum Norr begynt anlagt i 1975 ved samarbeid mellom Umeå universitet, Sveriges landbrukshøgskole, avdeling Umeå og Umeå kommune. Formelt blir arboretet drevet av en stiftelse kontrollert av Umeå kommune. Andre kommuner, bedrifter og organisasjoner med tilknytting til landsdelen Norrland yter prosjektet støtte. 


== Referanser ==


== Eksterne lenker ==
Arboretum Norr
Magens Bay

Magens Bay er ei bukt på nordsida av øya St. Thomas i De amerikanske Jomfruøyer. Innerst i bukta er det ei hvit sandstrand på over én kilometer som flere ganger har blitt kåra til en av verdens vakreste strender. Østsida av bukta utgjøres av Peterborghalvøya, og vestsida av Tropaco Point. Stranda og den omkringliggende parken administreres av den semiautonome Magens Bay Authority.
Den britiske sjøfareren Francis Drake skal ha brukt bukta som havn. I åssida ovafor bukta står det en benk som skal ha blitt brukt av Drake.


== Eksterne lenker ==
(en) Offisielt nettsted 
(en) Magens Bay – kategori av bilder, video eller lyd på Commons
Playa Agujas

Playa Agujas er ei strand ved stillehavskysten i provinsen Puntarenas i Costa Rica. Den befinner seg like nord for Punta Leona og vest for Quebrada Ganado. Stranda består av mørk sand og stedvis steiner. Den er 0,7 kilometer lang.


== Eksterne lenker ==
Playa Agujas hos Playas de Costa Rica
Playa Esterillos

Playa Esterillos er ei strand ved stillehavskysten i provinsen Puntarenas i Costa Rica. Den befinner seg ved byen Esterillos. Stranda er hele 6,8 kilometer lang og består av grå sand. Den har sterke bølger. I den østlige og den sentrale delen er det mangrovevegetasjon.


== Eksterne lenker ==
Playa Esterillos hos Playas de Costa Rica
Playa Bonita (Limón)

Playa Bonita er ei strand ved den karibiske kysten i Portete nord i byen Limón i Costa Rica. Stranda har gulaktig sand og kraftige bølger. Sør for stranda er det et bergfylt område med variert flora og marint dyreliv.


== Eksterne lenker ==
Playa Bonita hos Playas de Costa Rica
Skipsklokke

Skipsklokke er ei klokke (for å lage lyd) på skip. På skipsklokka blir det slått såkalte glass, en tidsenhet som tilsvarer en halvtime.


== Norske regler ==
Ifølge den norske sjødyktighetsloven og sjøveisreglene er skipsklokker påbudt som utstyr på skip over 20 meter og skal være anbrakt på bakk eller bro. Regler for signalstyrke og konstruksjon er gitt i sjøveisreglenes vedlegg III, og krav til godkjenning blir fastsatt av Sjøfartsdirektoratet. Blant annet skal skipsklokka være korrosjonsfast og frambringe et lydtrykknivå på 110 dB i en meters avstand fra den. Klokka kan ifølge sjøveisreglene erstattes av annet utstyr som har samme lydkarakteristikk, men det skal også alltid være mulig å gi de foreskrevne signaler manuelt. Ringing med skipsklokke er i sjøveisreglene fastsatt som tåkesignal for skip til ankers.


=== Tidsangivelser ===

Vakter og klokkeslett ombord blir angitt med klemt i skipsklokka etter følgende mønster


== Se også ==
Glass (maritimt)
Klokke


== Referanser ==


== Eksterne lenker ==
(en) Ships' bells – kategori av bilder, video eller lyd på Commons 
Forskrift om forebygging av sammenstøt på sjøen 1975-12-01 nr 05: Del D 33 a, samt vedlegg III (Sjøveisreglene) i (Lovdata)
Reklameside for skipsklokker
SOS Alarm

SOS Alarm Sverige AB er et svensk, offenlig eiet aksjeselskap som opererer nødnummeret 112 i Sverige.
Selskapet eies med like deler av den svenske staten (gjennom Finansdepartementet) og Sveriges Kommuner och Landsting.
SOS Alarm har sitt opphav i en statlig utredning om landsbygdens telefonautomatisering fra 1944, der man foreslo at man skulle beholde telefonister på visse stasjoner selv om de ble automatisert. Telefonistene skulle da kunne koble abonnentene til lege, politi, brannvesen og lignende.
Etter flere langdragne statlige utredningar besluttet Sveriges riksdag i 1956 at SOS-tjenesten skulle innføres. Navnet SOS står i dette tilfellet for Samhällets olycksfalls- och säkerhetstjänst (Samfunnets ulykkes- og trygghetstjeneste).
Selskapet har nærmere 900 ansatte og 14 regionale SOS-sentraler. Den gjennomsnittlige svartiden for en 112-samtale var i 2013 11,5 sekunder, 2014 15,3 sekunder og 2016 14,7 sekunder.


== Referanser ==


== Eksterne lenker ==
SOS Alarm
Himalayagribb

Himalayagribb (Gyps himalayensis) er en meget stor åtselgribb i haukefamilien (Accipitridae), der den inngår i slekten Gyps som én av i alt åtte arter. Arten er monotypisk og endemisk for Asia.


== Biologi ==

Himalayagribben er den nest største av gribbene i den gamle verden. Den har en kroppslengde på rundt 103–110 cm og et vingespenn på cirka 260–290 cm, mens vekten normalt ligger rundt 8–12 kg.Arten lever i fjellstrøkene omkring 1 500–4 000 moh, inkludert på stepper i høye elevasjoner. Fuglene har imidlertid blitt registrert i høyder mellom 900 moh og 6 000 moh. Den tåler både lavt luftrykk og sterk kulde. Føden består i hovedsak av åtsler, og arten dominerer over andre gribber, unntatt munkegribben (Aegypius monachus). 
I Tibet har det tradisjonelt og rituelt vært vanlig å la denne gribben ete de døde i såkalte «himmelske begravelser», siden den steinete i bakken vanskelig lar dem begraves og mangel på trær vanskelig lar dem kremeres. Likene plassers på seremonielle plattformer, der fuglene fortærer dem. I tibetansk religiøs tro er dette et siste barmhjertig offer for de døde, som tilbyr sitt eget legeme som mat for de levende.Utbredelsen omfatter fjelltrakter i Asia, som Himalaya, Tibet, Hindu Kush, Pamir og Tian Shan.


== Inndeling ==
Inndelingen av haukefamilien følger i hovedsak Taxonomy in Flux og er i henhold til Boyd (2017), med unntak av underfamilien Aquilinae. Den følger den nye revisjonen til Lerner et al. (2017). HBW Alive bruker tribuset Gypini som synonym for Gypinae. Norske navn på artene følger Norsk navnekomité for fugl og er i henhold til Syvertsen et al. (2008). Eventuelle navn og beskrivelser i parentes er ikke offisielle.

Accipitridae, haukefamilien
Gypinae (Gypini), (åtselgribber)
Sarcogyps
S. calvus, rødhodegribb
Trigonoceps
T. occipitalis, hvithodegribb
Aegypius
A. monachus, munkegribb
Torgos
T. tracheliotos, øregribb
Necrosyrtes
N. monachus, hettegribb
Gyps
G. africanus, hvitryggribb
G. bengalensis, bengalgribb
G. himalayensis, himalayagribb (monotypisk)
G. fulvus, gåsegribb
G. rueppelli, skjellgribb
G. coprotheres, kappgribb
G. tenuirostris, teraigribb
G. indicus, indiagribb


== Referanser ==


== Eksterne lenker ==
(en) Himalayagribb i Global Biodiversity Information Facility 
(no) Himalayagribb hos Artsdatabanken 
(en) Himalayagribb hos ITIS 
(en) Himalayagribb hos NCBI 
(en) Kategori:Gyps himalayensis – bilder, video eller lyd på Wikimedia Commons 
(en) Gyps himalayensis – galleri av bilder, video eller lyd på Wikimedia Commons 
Gyps himalayensis – detaljert informasjon på Wikispecies
Aleksandar Vučić

Aleksandar Vučić (født 5. mars 1970 i Beograd) er en serbisk politiker for det konservative Serbias progressive parti (SNS). Han ble i 2017 landets president. Fra 2014 til 2017 var han statsminister.


== Liv ==
Vučić studerte jus ved Universitetet i Beograd. Som ung var han i England for å lære engelsk. Han var etter oppløsningen av Jugoslavia i 1991 og under krigen 1992 til 1993  reporter for fjernsynskanalen Channel S, eid av bosniske serbere i Pale. 
I 1993 gikk han inn i Srpska radikalna stranka og ble valgt til medlem av Serbias parlament. Han ble i 1995 valgt som generalsekretær i sitt parti. Vučić var i perioden 1998 til 2000 informasjonsminister i Mirko Marjanovićs regjering. Vučić tapte valget om vervet som overborgermester i Beograd både i 2004 og 2008. Han var medlem av Europarådet fra juni 2006 til juni 2007.
Vučić gikk i 2008 over til Serbias progressive parti. Han var forsvarsminister fra 27. juli 2012 til 2. september 2013. Vučić ble 27. juli 2012 valg som stedfortredende statsminister. Han tiltrådte 28. april 2014 som landets statsminister.Den 4. mars 2016 oppløste Serbias president Tomislav Nikolić parlamentet etter anmodning fra regjeringen og utskrev nyvalg den 24. april. Vučićs parti oppnådde 48,24% av stemmene ved valget, noe som ga det absolutt flertall i parlamentet.Vučić ble 2. april 2017 valgt til vervet som landets president. Vučić regnes som EU-vennlig. Han avla presidenteden 5. juni 2017. I 2022 ble han gjenvalgt for fem nye år.


== Referanser ==


== Eksterne lenker ==
(sr) Offisielt nettsted 
(en) Aleksandar Vučić – kategori av bilder, video eller lyd på Commons 
(en) Aleksandar Vučić på Internet Movie Database 
Aleksandar Vučić på Twitter 
Aleksandar Vučić på Facebook 
Aleksandar Vučić på Instagram 
(en) Aleksandar Vučić hos Europarådets parlamentarikerforsamling 
Biografi på internettsiden til Serbias regjering
(de) Biografi på Munzinger-Archiv
Aleksej Zjamnov

Aleksej Jurjevitsj Zjamnov (russisk: Алексе́й Ю́рьевич Жамно́в, født 1. oktober 1970 i Moskva) er en pensjonert russisk/sovjetisk ishockeyspiller som spilte aktivt fra 1988 til 2006. Han spilte 807 NHL-kamper for klubbene Winnipeg Jets, Chicago Blackhawks, Philadelphia Flyers og Boston Bruins og fikk totalt 719 poeng. Internasjonalt vant han OL-gull med SUS i 1992, OL-sølv med Russland i 1998 og OL-bronse med Russland i 2002. 


== Meritter ==
OL-gull: 1992
OL-sølv: 1998
OL-bronse: 2002


== Referanser ==


== Eksterne lenker ==
(en) Aleksej Zjamnov – Olympedia 
(en) Aleksej Zjamnov – Sports-Reference (OL-resultater – arkivert) 
(en) Aleksej Zjamnov – National Hockey League (NHL) 
(en) Aleksej Zjamnov – Eurohockey.com 
(en) Aleksej Zjamnov – Hockeydb.com 
(en) Aleksej Zjamnov – Hockey-Reference.com 
(en) Aleksej Zjamnov – Eliteprospects.com 
(en) Aleksej Zjamnov – Eliteprospects.com (personale)
Oleksij Zjytnyk

Oleksij Mykolajovytsj Zjyntyk (ukrainsk: Олексій Миколайович Житник, russisk: Алексей Николаевич Житник, født 10. oktober 1972 i Kiev) er en pensjonert sovjetisk/russisk ishockeyspiller som spilte aktivt fra 1988 til 2007. Han spilte 1 085 NHL-kamper for klubbene Los Angeles Kings, Buffalo Sabres, New York Islanders, Philadelphia Flyers og Atlanta Thrashers og fikk totalt 471 poeng. Internasjonalt vant han OL-gull med SUS i 1992 og OL-sølv med Russland i 1998. 


== Meritter ==
OL-gull: 1992
OL-sølv: 1998


== Referanser ==


== Eksterne lenker ==
(en) Oleksij Zjytnyk – Olympics.com 
(en) Oleksij Zjytnyk – Olympics.com 
(en) Oleksij Zjytnyk – Olympedia 
(en) Oleksij Zjytnyk – Sports-Reference (OL-resultater – arkivert) 
(en) Oleksij Zjytnyk – National Hockey League (NHL) 
(en) Oleksij Zjytnyk – Kontinental Hockey League (KHL) 
(en) Oleksij Zjytnyk – Eurohockey.com 
(en) Oleksij Zjytnyk – Hockeydb.com 
(en) Oleksij Zjytnyk – Hockey-Reference.com 
(en) Oleksij Zjytnyk – Eliteprospects.com
Calle Johansson

Carl Christian «Calle» Johansson (født 14. februar 1967 i Göteborg) er en pensjonert svensk Ishockeyspiller som spilte aktivt fra 1983 til 2004. Han spilte 1 109 NHL-kamper for klubbene Buffalo Sabres, Washington Capitals og Toronto Maple Leafs og fikk totalt 535 poeng. Internasjonalt ble han to ganger verdensmester med Sverige i 1991 og 1992.


== Meritter ==
VM-gull: 1991 og 1992


== Referanser ==


== Eksterne lenker ==
(en) Calle Johansson – Olympedia 
(en) Calle Johansson – Sports-Reference (OL-resultater – arkivert) 
(sv) Calle Johansson – Sveriges olympiske komité 
(en) Calle Johansson – National Hockey League (NHL) 
(en) Calle Johansson – Eurohockey.com 
(en) Calle Johansson – Hockeydb.com 
(en) Calle Johansson – Hockey-Reference.com 
(en) Calle Johansson – Eliteprospects.com 
(en) Calle Johansson – Eliteprospects.com (personale)
Reinfoss i Nissedal

Reinfoss er et fossestryk i Nissedal kommune, i Fyresdalsåna, elva som renner fra Fyresvatn mot Haugsjåsund. I stryket har vannet over lang tid blankskurt fjellgrunnen og laget mange store jettegryter, slik at området idag fremstår som et naturlig badeland med store kulper og naturlige vannsklier. Dette gjør området til et yndet turmål, badeplassen ble i 1999 kåret til «årets badested» av NRK Telemark, Vestfold og Buskerud.Adkomst til jettegrytene fra Haugsjåsund forbi Tjørhom på bomvei.


== Referanser ==


== Eksterne lenker ==
Omtale hos Visittelemark.no
Fredrik Olausson

Karl Gustav Fredrik Olausson (født 5. oktober 1966 i Dädesjö) er en pensjonert svensk ishockeyspiller som spilte aktivt fra 1982 til 2007. Han spilte 1 022 NHL-kamper for klubbene Winnipeg Jets, Edmonton Oilers, Mighty Ducks of Anaheim, Pittsburgh Penguins og Detroit Red Wings. Han fikk totalt 581 poeng. Han vant Stanley Cup med Detroit i 2002. Internasjonalt vant han VM-sølv med Sverige i 1986.


== Meritter ==
VM-sølv: 1986
Stanley Cup-seier med Detroit Red Wings i 2002


== Referanser ==


== Eksterne lenker ==
(en) Fredrik Olausson – Olympedia 
(en) Fredrik Olausson – Sports-Reference (OL-resultater – arkivert) 
(sv) Fredrik Olausson – Sveriges olympiske komité 
(en) Fredrik Olausson – National Hockey League (NHL) 
(en) Fredrik Olausson – Eurohockey.com 
(en) Fredrik Olausson – Hockeydb.com 
(en) Fredrik Olausson – Hockey-Reference.com 
(en) Fredrik Olausson – Legends of Hockey 
(en) Fredrik Olausson – Eliteprospects.com 
(en) Fredrik Olausson – Eliteprospects.com (personale)
Ibisnebb

Ibisnebb (Ibidorhyncha struthersii) er eneste art i isnebbfamilien (Ibidorhynchidae), som tilhører gruppen med lofugler (Charadrii) i ordenen vade-, måse- og alkefugler (Charadriiformes). Ibisnebb er en vadefugl.


== Beskrivelse ==

Ibisnebb blir cirka 39–41 cm lang og veier typisk 270–320 g. Vingespennet utgjør cirka 74 cm, og nebbet er omkring 68–82 mm langt, smalt og nedoverbøyd.
Voksne fugler har grå fjærdrakt med hvit buk, svart maske i ansikt og på issen, og et karakteristisk svart hesteskoformet bånd på brystet, i skillet mellom den grå overdelen fra den hvite underdelen. Det lange nebbet er rødt.


== Utbredelse ==
Arten lever ved sakteflytende elver i en høyde på 500–4 400 moh. Utbredelsen omfatter høyplatåene i Sentral-Asia og Himalaya, fra Kasakhstan til India og Kina, sørover til det nordlige Myanmar. Arten overvintrer i lavere høyder, ned mot 100 moh.Arten har ingen nære slektninger og er plassert i en egen familie, Ibidorhynchidae. Den er nærmest beslektet med tjeldene og litt fjernere med avosettfamilien.


== Referanser ==


== Eksterne lenker ==
(en) ibisnebb i Global Biodiversity Information Facility 
(no) ibisnebb hos Artsdatabanken 
(en) ibisnebb hos ITIS 
(en) ibisnebb hos NCBI 
(en) Kategori:Ibidorhyncha struthersii – bilder, video eller lyd på Wikimedia Commons 
(en) Ibidorhyncha struthersii – galleri av bilder, video eller lyd på Wikimedia Commons 
Ibidorhyncha struthersii – detaljert informasjon på Wikispecies
Designhøgskolen i Umeå

Designhögskolan i Umeå (engelsk: Umeå Institute of Design) er en del av Umeå universitets teknisk-naturvitenskapelige fakultet. Designhøgskolen ble opprettet i 1989 på Kunstcampus ved bredden av Umeälven i sentrum av Umeå.


== Utdanning ==
Hvert år blir 12–15 studenter tatt opp på det 3-årige svenskspråklige kandidatstudiet i industridesign. Som påbygning finnes tre 2-årige masterprogrammer innen fagene transportdesign, produktdesign og interaksjonsdesign. Disse studiene foregår på engelsk.


== Høgskolebygningen ==
Hovedbygningen til høgskolen ble tegnet av arkitekten Olle Qvarnström. Huset var tidligere knyttet til en transformatorstasjon fra 1926; denne inngikk i bedriften Umeå träsliperi. Siden våren 2012 har én fra hovedbygningen via en restaurant i underetasjen adgang til de øvrige bygningene på Kunstcampus: arkitekthøgskolen, ferdigstilt i 2010, kunsthøgskolen og Bildmuseet.


== Internasjonal oppmerksomhet ==
Designhögskolan i Umeå er den eneste i Skandinavia som har vært nominert tre ganger (i 2006, 2007 og 2009) i forbindelse med tidsskriftet BusinessWeek sin kåring av de beste designutdanningene i verden. I 2010 ble Designskolen også utvalgt til én av verdens 18 mest prestisjefylte designskoler. I 2011 ble skolen av Red Dot Institute vurdert som den nest beste i sammenlikning med konkurrenter i Europa og Nord- og Sør-Amerika. I 2012 ble skolen tildømt førsteplass i samme sammenlikning. I 2013 ble skolen tildelt amerikanske IDEs utmerkelse International Design Excellence Awards, foran skoler i Kina, USA og Storbritannia.


== Referanser ==


== Eksterne lenker ==
Offisielt nettsted
Reinfoss

Reinfoss eller Reinfossen er navn på flere fosser eller stryk i Norge, blant dem:

Reinfoss i Hemnes  (Bjerkaelva)
Reinfoss i Nissedal (Arendalsvassdraget)
Reinfossen i Rana - se Reinforsen kraftverk og Ranavassdraget
Marie Aslaksrud

Marie Aslaksrud (født  17. april 1866 i Modum i Buskerud, død 1911) var en av pionerene i norsk arbeiderbevegelse og kvinnebevegelse. 
Hun var utdannet som lærer, og arbeidet på ulike steder i Buskerud. Fra 1899 bodde hun i Kristiania.
I 1909 var det banebrytende da hun, som en av to kvinner, ble nominert som stortingskandidat for Arbeiderpartiet. Hun var oppsatt som varamann i Hammersborg krets. Den andre kvinnen var Martha Tynæs. Et annet tegn på kvinnebevegelsens framgang var at det dette året ble valgt to kvinner inn i fabrikktilsynet - Anna Pleym og Aslaksrud.Aslaksrud var på flere hold engasjert i kommunepolitikken. Hun satt blant annet i vergeråd og skolestyre.
Hun var sentral ved opprettelsen av Uranienborg krets av Arbeiderpartiets kvinneforening, der hun ved sin død i 1911 sto som formann.Hun var gift med Lars Aslaksrud.


== Referanser ==
Bernhard Herres vei (Oslo)

Bernhard Herres vei (1–51, 2–62) er en villavei på Smestad i bydel Vestre Aker i Oslo. Den går vestover fra Dalsveien til Makrellbekken t-banestasjon, der veiløpet deler seg i to og fortsetter i nordlig retning som Arnebråtveien og Jensmessveien.
Veien fikk navn i 1930 etter forfatteren Bernhard Herre. Blant villaene kan nevnes nr. 33, som i sin tid var Viggo og Kirsten Hansteens hjem, og nr. 43, en funkisvilla tegnet av Blakstad og Munthe-Kaas og oppført i 1932. Sistnevnte huset i sin tid Oslos første Rudolf Steiner-barnehage.


== Litteratur ==
Oslo byleksikon


== Eksterne lenker ==
«Oslo kommune – Bydelsoversikt (B)». Oslo kommune. Arkivert fra originalen 29. juli 2014. Besøkt 22. august 2015.
Ibn Hadjar

Ibn Hajar al-Asqalani (født 1372 i Kairo, død 1449 i Kairo) var en islamsk rettslærd innen shafi'iskolen, som flere ganger var kadi i Egypt.
Han er også kjent som forfatter av flere bøker, om hadith, rettslære, korankommentarer og historie. Særlig kjent er hans kommentar fra 1428 til den viktigste av de seks mest prominente hadith-samlingene: Sahih al-Bukhari, av Muhammad Ibn Ismail al-Bukhari  (ca. 810-870). Verket heter Skaperens bistand troner, kommentar til al-Bukhâris Holdbare tradisjoner.


== Referanser ==
Al-Tabari

Abu Dja'far Muhammad ibn Djarîr al-Tabari (født 839 i Amol, Mazandaran, død 923 i Bagdad) var en muslimsk skriftlærd. 
Han hadde et omfattende forfatterskap; blant annet skrev han en kjent kommentar til Koranen: Djâmi al-bayân an ta'wil ây al-Qur'ân («Koranens klare tegn») eller Tafsīr al-Ṭabarī, og historieverket Tarikh al-Rusul wa al-Muluk («Historien om profeter og konger») eller bare Tarikh al-Tabari . Ordet tafsir i den første boktittelen er den arabiske termen for eksegese, særlig fra Koranen. 


== Referanser ==
Stein Johnsen (produsent)

Stein Hroar Johnsen (født 1961) er en norsk tv-produsent og programleder som har arbeidet i P4, TVNorge, TV 2 og Nordisk Film TV. Han har også drevet eget produksjonsselskap. 
Johnsen begynte yrkeskarrieren i Televerket i 1981. I 1986 begynte han i Radio 1 hvor han var ansatt frem til 1997. I tillegg var han fra 1991 frilans for TVNorge, for TV 2 i perioden 1995–1997 og for P4 fra 1998.I 2014 startet han sitt eget produksjonsselskap doGtv, sammen med Torill Skibenes Aaserud og Eirik Aure.Johnsen har vært med å produsere programmer som blant annet Big Brother Norge, The Amazing Race Norge, Deal or No Deal, The Voice, Det store korslaget, Ekstrem oppussing, Vinn på minuttet og MasterChef. Han har vært programleder for TV-program som Over Stokk & Stein, Colosseum, Ærru Gæær'n, Resten av Nyhetene og Sannhetens Øyeblikk. Han har også hatt sitt eget program på Radio Rock hvor han spiller sine live-favoritter innen hard rock.


== Referanser ==


== Eksterne lenker ==
(en) Stein Johnsen på Internet Movie Database
Alkalisk fosfatase

Alkalisk fosfatase (ALP) er et enzym som bidrar til hydrolysering (spalting) av fosfatgrupper fra ulike molekyler. Enzymet finnes i de fleste levende organismer, fra bakterier til pattedyr. Alkalisk fosfatase er mest effektivt i basiske (alkaliske) miljøer, derav navnet.
Enzymet brukes blant annet for å kontrollere at pasteuriseringen er fullstendig, ettersom enzymet er mer varmestabilt enn de mest hardføre bakteriene som er å finne i melken. Dersom det ikke lenger er alkalisk fosfatase i melken, kan man være relativt sikker på at melken er fullstendig pasteurisert. I Norge er det et krav at pasteuriserte melkeprodukter skal vise negativ alkalisk fosfataseprøve umiddelbart etter varmebehandlingen, der det er mulig.Hos mennesker finnes alkalisk fosfatase i de fleste vev, men enzymet er særlig konsentrert i lever, gallegangene, nyrene, skjelettet og i morkaken. Alkalisk fosfatase er derfor en mye brukt biokjemisk markør på en rekke sykdomsprosesser i kroppen. Økte verdier av ALP i blodet ses blant annet ved kolestase (gallegangsobstruksjon), Pagets sykdom (osteitis imperfecta) eller ved utbredte skjelettmetastaser. ALP bør vurderes i sammenheng med andre leverprøver, særlig gamma-glutamyltransferase (GT), for å vurdere om økningen stammer fra leveren eller skjelettet.Økt serumnivå som følger av intestinal ALP har vanligvis ingen klinisk betydning. Det følger som oftest etter et fettrikt måltid og forekommer ofte i familier, med en mulig genetisk begrunnelse. Årsaken er uspesifikk og trenger vanligvis ikke å utredes. Hvis det normaliseres ved faste, bekrefter det intestinalt opphav.

* U/L = enheter per liter


== Referanser ==


== Eksterne lenker ==
(en) Alkaline phosphatase – kategori av bilder, video eller lyd på Commons
Lars Aslaksrud

Lars Aslaksrud (født 2. oktober 1867  på Aslaksrud i  Norderhov, død 3. juni 1941) var en norsk jernbanemann, fagforeningsleder, politiker og stortingsrepresentant for Arbeiderpartiet, bosatt i Kristiania/Oslo.
Aslaksrud tok eksamen ved Jægerkorpsets underbefalsskole i 1889. Han ble ansatt i Norges Statsbaner i 1891, og fra 1892 fagorganisert gjennom Oslo distrikts telegrafistforening. Fra 1907 til 1911 var han formann i Jernbaneforbundet. 
I 1911 ble han førstelærer ved Jernbaneskolen, en plass han hadde til 1921. Deretter var han trafikkinspektør i Oslo distrikt fram til han gikk av for aldersgrensen i 1935. 
Han var aktiv innen AP, og i 1904 ble han medlem av Kristiania kommunestyre. Der satt han i fire perioder fram til 1915, - fra 1907 til 1910 med plass i formannskapet.
Fra 1916 til 1918 satt han på Stortinget for valgkrets Nedre Romerike. Han var medlem av justiskomite nr. 1.
Aslaksrud var også medarbeider i jernbanepressen, og en kort periode redaktør for Akershus Social-Demokrat.


== Referanser ==


== Eksterne lenker ==
(no) Lars Aslaksrud hos Norsk senter for forskningsdata